На основу члана 20. став 1 тачка 4 и 5. и члана 32. став 6 Закона о локалној самоуправи („Службени гласник РС“, број 129/07 и 83/2014 – др.закон, 101/2016-др. закон и 47/2018), члана 113. Закона о социјалној заштити („Службени гласник РС“, број 24/11), на основу члана 15. тачка 4 и 5. Статута града Вршца („Службени лист града Вршца“, број 1/2019), Скупштина града Вршца, на седници одржаној 25.06.2021. године, донела је

**О Д Л У К У**

**О ПРАВИМА И УСЛУГАМА У СОЦИЈАЛНОЈ ЗАШТИТИ ГРАДА ВРШЦА**

**Члан 1.**

**Предмет одлуке**

Одлуком о правима и услугама у социјалној заштити града Вршца (у даљем тексту: Одлука) утврђују се права и услуге у социјалној заштити за чије је остваривање надлежан град Вршац.

Сви појмови у овој одлуци употребљени у граматичком мушком роду подразумевају мушки и женски природни род.

**Члан 2.**

**Права на социјалну заштиту**

Сваки појединац и породица којима је неопходна друштвена помоћ и подршка ради савладавања социјалних и животних тешкоћа и стварање услова за задовољење основних животних потреба имају право на социјалну заштиту у складу са законом, у висини, под условима и на начин утврђено овом одлуком и у складу са материјалним и другим могућностима града.

Права на социјалну заштиту обезбеђују се пружањем услуга социјалне заштите и материјалном подршком.

Права утврђена овом одлуком везана су за личност и не могу се преносити.

**Члан 3.**

**Корисници социјалне заштите**

Корисник права на услуге социјалне заштите и мере материјалне подршке јесте појединац, односно породица која се суочава с препрекама у задовољавању потреба, услед чега не може да достигне или да одржи квалитет живота, или која нема довољно средстава за подмирење основних животних потреба, а не може да их оствари својим радом, приходом од имовине или из других извора.

Породицом у смислу остваривања права на мере материјалне подршке сматрају се супружници и ванбрачни партнери, деца и сродници у правој линији без обзира на степен сродства, као и сродници у побочној линији до другог степена сродства, под условом да живе у заједничком домаћинству.

Лице које је закључило уговор о доживотном издржавању не може да оствари права из ове одлуке, као ни појединац, односно члан породице који је способан за рад, уколико одбије понуђено запослење, радно ангажовање на привременим, повременим и сезонским пословима, стручно оспособљавање, преквалификацију, доквалификацију.

Корисници права на социјалну заштиту су грађани који имају пребивалиште на територији града Вршца.

Изузетно, право на социјалну заштиту у складу са одредбама ове одлуке признаје се и:

• лицима која имају боравиште на територији града/општине која се нађу у стању потребе за услугама социјалне заштите и мерама материјалне подршке;

• лицима која се нађу у скитњи или им је из других разлога потребно обезбедити право на социјалну заштиту;

• корисницима социјалних услуга који имају пребивалиште на територији других општина, у складу са одредбама међуопштинског споразума о пружању услуга социјалне заштите;

• страним држављанима и лицима без држављанства у потреби за социјалном заштитом, у складу са Законом и међународним уговорима.

**Члан 4.**

**Поступак за остваривање права на социјалну заштиту**

На поступак за остваривање права на услуге социјалне заштите и мере материјалне подршке предвиђене овом одлуком, примењују се одредбе закона којим се уређује општи управни поступак, ако Законом о социјалној заштити није другачије одређено.

Средства за покриће трошкова поступка за остваривање права из ове одлуке обезбеђују се у буџету града Вршца и те трошкове не сносе грађани.

**Члан 5.**

**Сарадња у обезбеђивању права на социјалну заштиту**

Град Вршац у обезбеђивању права грађана на социјалну заштиту сарађује са установама и другим облицима организовања утврђених законом/има преко којих обављају делатност: пружаоцима услуга социјалне заштите, установама предшколског, основног, средњег и високог образовања; здравственим установама, полицијом, правосудним и другим државним органима, удружењима и другим правним и физичким лицима.

**Члан 6.**

**Сврха услуга социјалне заштите**

Услуге социјалне заштите су активности пружања подршке и помоћи појединцу и породици ради побољшања, односно очувања квалитета живота, отклањања или ублажавања ризика неповољних животних околности, као и стварања могућности да самостално живе у друштву.

**II ПРАВА И УСЛУГЕ У СОЦИЈАЛНОЈ ЗАШТИТИ**

**Члан 7.**

Права у социјалној заштити представљају различите облике материјалне подршке у циљу обезбеђивања егзистенцијалног минимума и подршке социјалној интеграцији појединца и породице.

Права утврђена овом Oдлуком су:

1. право на једнократну помоћ;

2. право на опрему корисника за смештај у установу или другу породицу;

3. право на путне трошкове и исхрану пролазника;

4. право на накнаду трошкова сахране;

5. право на материјалну подршку – народна кухиња;

**Члан 8**.

Услуге у социјалној заштити су активности пружања подршке и помоћи грађанима и њиховим породицама ради побољшања, односно очувања квалитета живота, отклањања или ублажавања ризика, неповољних животних околности, као и развоја потенцијала корисника за самосталан живот.

Услуге које се утврђују овом Oдлуком су:

**А-**  **Дневне услуге:**

1. помоћ и нега у кући за одрасла и стара лица;

2. услуге Клубова за старе;

3. услуге личног пратиоца детета;

4. клуб хранитеља;

5. мобилни тим за хитне интервенције.

**Б- Саветодавне-терапијске и социјално-едукативне услуге:**

6. саветовалиште за брак и породицу;

7. постпенална заштита.

**В- Услуге подршке за самосталан живот:**

8. становање уз подршку за младе који се осамостаљују;

9. услуге персоналне асистенције;

10. камп за социјализацију и рехабилитацију деце из социјално угрожених породица;

**Г- Услуге смештаја:**

11. прихватна станица и прихватилиште.

**Д- Иновативне услуге:**

12. иновативна услуга Мобилне јединице за социјално укључивање Рома и Ромкиња;

13. услуга сензорне интеграције;

14. услуга превоза деце са инвалидитетом.

**Е- Остале услуге:**

15. трошкови рада Комисије за процену потреба за пружање додатне образовне,

здравствене или социјалне подршке детету или ученику;

16. услуге социјалног рада везане за остваривање ових и других права утврђених законом и овом Одлуком.

**III ПРАВА У СОЦИЈАЛНОЈ ЗАШТИТИ**

**1. ПРАВО НА ЈЕДНОКРАТНУ ПОМОЋ**

**Члан 9.**

Право на једнократну помоћ може се признати појединцу или породици који се изненада или тренутно нађу у стању социјалне потребе, коју не могу сами превазићи и може се реализовати у:

1. натури;

2. новчаном износу.

**Члан 10.**

Једнократна помоћ се признаје посебно у следећим случајевима:

- прибављања личне документације ради остваривања права у области социјалне заштите;

- задовољавања основних животних потреба (набавка намирница, огрева, хигијенски пакет);

- набавке лекова, медицинских помагала и помоћи у лечењу,

- набавке уџбеника и школског прибора за децу која се редовно школују;

- изласка младих из система социјалне заштите;

- изласка жртава насиља у породици из Прихватилишта;

- других ванредних ситуација, када се не може превазићи стање социјалне потребе,

а према процени стручног радника односно водитеља случаја.

Износ једнократне новчане помоћи не може бити већи од износа просечне зараде по запосленом у на територији града Вршца у месецу који предходи месецу у коме се врши исплата.

Једнократна новчана помоћ се исплаћује појединцу или породици једном у току године.

Изузетно ово право може бити признато и више пута, уколико није остварен пун износ, замесец у којем је већ исплаћена новчана помоћ чији укупан износ не може прећи дозвољени максимум.

Поступак остваривања права у натури спроводи Центар за социјални рад.

**2. ПРАВО НА ОПРЕМУ КОРИСНИКА ЗА СМЕШТАЈ У УСТАНОВУ**

**ИЛИ ДРУГУ ПОРОДИЦУ**

**Члан 11.**

Право на опрему корисника за смештај у установу или другу породицу се признаје лицу

које се смешта:

- у установу социјалне заштите;

- у другу породицу,

под условом да нема опрему, нити је може обезбедити, а не могу му је обезбедити ни сродници који су, прем апрописима о породичним односима, дужни да учествују у његовом издржавању.

**Члан 12.**

Опрема корисника обухвата набавку најнужније одеће, обуће, накнаду трошкова за превоз корисника до установе, односно породице и друге нужне трошкове по процени Центра за социјални рад. Право на опрему корисника може се признати у износу стварних трошкова, а највише до износа просечне месечне нето зараде по запосленом, остварене у на територији града Вршца познате у моменту одлучивања о праву. О праву на опрему за смештај корисника у установу социјалне заштите или другу породицу, одлучује Центар за социјални рад.

**3. ПРАВО НА ПУТНЕ ТРОШКОВЕ И ИСХРАНУ ПРОЛАЗНИКА**

**Члан 13.**

Право на путне трошкове и исхрану пролазника признаје се лицу које се нађе на територији града Вршца, ван свог пребивалишта/боравишта, у стању социјалне потребе, за повратак у место пребивалишта/ боравишта или за одвођење у прихватилиште. Лицу које није у стању да се само врати у место пребивалишта/боравишта одређује се пратилац.

Новчани износ за реализацију овог права одређује се:

- за превоз, у висини стварних трошкова;

- за исхрану, до 10% од основице за утврђивање новчане социјалне помоћи.

Центар за социјални рад потражује средства за остварено право од Центара за социјални рад са подручја на коме лице има пребивалиште/ боравиште.

**4. ПРАВО НА ТРОШКОВЕ САХРАНЕ**

**Члан 14.**

Право на трошкове сахране може се признати:

- за лица без прихода смештена у установу социјалне заштите или другу породицу за чији смештај трошкове сноси буџет Републике Србије;

- за кориснике права на новчану социјалну помоћ у складу са Законом;

- за лица неутврђеног идентитета;

- за лица која немају сроднике који су по закону обавезни на издржавање;

- за лица која имају сроднике за које је Центар за социјални рад утврдио да нису у могућности да сносе трошкове сахрањивања;

- за лица непознатог пребивалишта/ боравишта, која се у тренутку смрти нађу на подручју града Вршца.

- изузетно за лица која нису у систему социјалне заштите, а налазила су се у стању социјалне потребе по процени Центра за социјални рад.

**Члан 15.**

Право на трошкове сахране може се признати изузетно уз приложене доказе о стварним трошковима, лицу које је извршило сахрањивање.

Накнада трошкова сахране се утврђује у висини стварних трошкова учињених за набавку најнеопходније погребне опреме (сандук најниже вредности, покров, крст са натписом) превоз покојника, сахрањивање, гробно место и таксу за гробно место и не може бити веће од укупне цене утврђене путем јавног тендера.

О праву на трошкове сахране одлучује Центар за социјални рад.

Погребна предузећа или предузетници који врше сахрану и издају опрему, бирају се путем јавног тендера за сваку фискалну годину и то посебно за Вршац, а посебно за насељена места.

**5. ПРАВО НА МАТЕРИЈАЛНУ ПОДРШКУ– НАРОДНА КУХИЊА**

**Члан 16.**

Народна кухиња обухвата обезбеђивање бесплатних куваних оброка у Вршцу и насељеним местима града за кориснике чије својство утврђују стручни радници Центра за социјални рад града Вршца. Стручни радници ЦСР града Вршца издају документ – упутницу на основу кога лица остварују право на народну кухињу и то су:

- Корисници права на новчану социјалну помоћ са троје и више деце у неограниченом трајању

- Корисници НСП који су радно неспособна лица по годинама старости или одлуком комисије РФ ПИО

- Сва друга лица која се нађу у стању социјалне потребе или у тренутном стању социјалне потребе, у складу са законом а по процени стручних радника Центра за социјални рад града Вршца

Материјална подршка у облику народне кухиње тј. бесплатних куваних оброка остварује се у граду и у насељеним местима града сваког радног дана у месецу осим викенда (субота и недеља), државних и других празника.

**Члан 17.**

Припрему бесплатних куваних оброка и дистрибуцију у граду и насељеним местима где постоје услови за то, врши Црвени крст Вршац у складу са средствима обезбеђеним у буџету града Вршца о чему се закључује уговор.

**IV УСЛУГЕ У СОЦИЈАЛНОЈ ЗАШТИТИ**

**А- ДНЕВНЕ УСЛУГЕ**

**1. ПОМОЋ И НЕГА У КУЋИ ЗА ОДРАСЛА И СТАРА ЛИЦА**

**Члан 18.**

Услуга помоћ и нега у кући за одрасла лица обезбеђује социјалну подршку и задовољење свакодневних животних потреба корисника у његовом стану или кући.

**Члан 19**.

Корисници услуге помоћ и нега у кући могу бити лица старија од 65 година са умањенимпсихо-физичким способностима, због чега не могу да се старају о себи, а живе сами, немају сроднике или су њихови сродници спречени да пружају породично старање.

Изузетно, услугу помоћ и нега у кући могу остварити и лица млађа од 65 година, уколико су неспособна за рад и самопослуживање и немају породично старање.

**Члан 20.**

Помоћ и нега у кући садржи следеће услуге:

1. услуге личне хигијене;

2. помоћ у одржавању хигијене стана и обављању неопходних кућних послова;

3. медицинско-техничке услуге;

4.рехабилитација;

5. социјалне услуге.

Нормативи и стандарди за обављање послова у кући, критеријуми и мерила за утврђивање цене услуга и учешће корисника у трошковима помоћи и неге у кући утврђују се Правилником који доноси Управни одбор Центра за социјални рад, уз сагласност Градског већа Вршца.

**2. УСЛУГЕ КЛУБОВА ЗА СТАРА ЛИЦА**

**Члан 21.**

Услуге клуба могу користити сва стара лица преко 60 година са територије града Вршца на препоруку Центра за социјални рад, других социјалних актера и по личном избору.

У Клубовима за старе свакодневно се организује:

• боравак чланова Клуба у просторијама уз могућност коришћења штампе, средстава информисања и других друштвених игара;

• радпосекцијама, апремаинтересовањима и способностима старих;

• тематске јавне трибине и културнозабавни садржај;

• социјално-заштитне и здравствене активности чланова.

Послови организовања Клубова за старе поверавају се Центру за социјални рад, а регулишу се посебним Правилником о раду клубова за старе који доноси Центар за социјални рад.

**3. УСЛУГЕ ЛИЧНОГ ПРАТИОЦА ДЕТЕТА**

**Члан 22.**

Услуга личног пратиоца детета пружа се детету са инвалидитетом, односно са сметњама у развоју, коме је потребна подршка за задовољавање основних потреба у свакодневном животу у области кретања, одржавања личне хигијене, храњења, облачења и комуникације са другима, под условом да је укључено у васпитно-образовну установу, односно школу, до краја редовног школовања, укључујући завршетак средње школе.

Сврха ангажовања личног пратиоца је пружање детету одговарајуће индивидуалне практичне подршке ради укључивања у редовно школовање и активности у заједници, ради успостављања што већег нивоа самосталности.

Активности личног пратиоца детета планирају се и реализују у складу са индивидуалним потребама детета у области кретања, одржавања личне хигијене, храњења, облачења и комуникације са другима.

Услуга личног пратиоца детета утврђује се у складу са мишљењем Комисије за процену потреба за додатном образовном, здравственом и социјалном подршком детету, ученику и одраслом ( Интерресорна комисија).

На име ангажовања пратиоца, у буџету града Вршца, биће обезбеђена средства за исплату по школском дану, највише до минималне цене рада увећане за припадајуће порезе и доприносе, као и трошкове путовања.

Посебним Правилником о раду личног пратиоца детета ближе се регулишу права, обавезе и поступци у услузи личног пратиоца детета.

**4. КЛУБ ХРАНИТЕЉА**

**Члан 23.**

Клуб хранитеља функционише у циљу реализовања реалне потребе за повећањем капацитета хранитељских породица кроз усвајање додатних звања и вештина у раду са корисницима у хранитељству као облику услуге у социјалној заштити код 42 хранитељске породице. Клубске активности су најјефтинији и најпримеренији облик континуираног праћења, усавршавања и примене најновијих метода рада са корисницима хранитељских услуга.

**5. МОБИЛНИ ТИМ ЗА ХИТНЕ ИНТЕРВЕНЦИЈЕ**

**Члан 24.**

Услуге социјалне заштите у виду неодложних интервенција ради осигурања безбедности у ситуацијама које угрожавају живот, здравље и развој корисника обезбеђују се 24 сата дневно.

Услуге неодложне интервенције пружа Центар за социјални рад уз обавезну сарадњу са другим надлежним органима и службама, а нарочито:

• жртава различитих облика насиља;

• збрињавања лица у стању социјалне потребе којима је неопходно хитно збрињавање

и у другим случајевима утврђеним законом.

Посебним Правилником о раду мобилног тима ближе се регулишу права, обавезе и поступци у раду мобилног тима.

**Б- САВЕТОДАВНО-ТЕРПИЈСКЕ И СОЦИЈАЛНО-ЕДУКАТИВНЕ УСЛУГЕ**

**6. САВЕТОВАЛИШТЕ ЗА БРАК И ПОРОДИЦУ**

**Члан 25.**

Саветовалиште за брак и породицу обезбеђујестручнупомоћи подршку појединцима и породицама у кризи, кроз саветодавно терапијски рад, социјално едукативне и информативне услуге у циљу унапређења породичних односа, решавања животних тешкоћа, како би се спречили социјални проблеми и ублажиле последице.

Корисници услуге Саветовалишта могу бити лица са пребивалиштем/боравиштем на подручју града Вршца. Услуге Саветовалишта могу се користити по препоруци/упуту Центра за социјални рад, институција образовања, здравствене и социјалне заштите, правосудних органа и самоиницијативним доласком.

Услуге Саветовалишта могу користити и лица са пребивалиштем/боравиштем ван подручја општине по упуту надлежног Центра за социјални рад. Међусобна права и обавезе општине, пружаоца услуге и упутног центра регулишу се посебним уговором.

Посебним Правилником ближе се регулише рад саветовалишта.

**7. ПОСТПЕНАЛНА ЗАШТИТА**

**Члан 26**.

Постпенална заштита спроводила би се према малолетницима и млађим пунолетним лицима која су као малолетници били упућени у васпитну установу или васпитно поправни дом.

Финансирање овог облика заштите врши се из буџета града Вршца и то до висине од 50% од просечне зараде остварене у привреди Републике и то у месецу за који се врши исплата.

Овај вид заштите спроводи се најдуже 6 месеци према посебном стручном програму који спроводи служба за заштиту деце, односно водитељ случаја одређен за малолетничку деликвенцију.

**В- УСЛУГЕ ПОДРШКЕ ЗА САМОСТАЛАН ЖИВОТ**

**8. СТАНОВАЊЕ УЗ ПОДРШКУ ЗА МЛАДЕ КОЈИ СЕ ОСАМОСТАЉУЈУ**

**Члан 27.**

Услугом Становања уз подршку за младе који се осамостаљују обезбеђује се временски ограничено становање и стручна подршка у развијању вештина неопходних за потпуно осамостаљивање и укључивање у заједницу. Ова услуга се обезбеђује, у наменски опредељеним просторима, младима који се осамостаљују по престанку смештаја у установи социјалне заштите или у хранитељској породици, под условом да не могу да се врате у биолошку или сродничку породицу нити су у могућности да започну самосталан живот, али је извесно да уз подршку могу да преузму одговорност и живе самостално.

**Члан 28.**

Услуга становања уз подршку признаје се младима са подручја општине, а изузетно се може признати и корисницима ван територије града ако просторни капацитети нису попуњени, на основу посебног уговора који закључују Центар за социјални рад, пружалац услуге и упутни орган.

Ова услуга се обезбеђује у трајању до једне године, а у изузетним случајевима у трајању до 15 месеци, према процени Центра за социјални рад који прати корисника.

**Члан 29.**

Средства за трошкове текућег одржавања стамбених јединица обезбеђује град Вршац. Средства за покриће трошкова становања (електрична енергија, вода и канализација,грејање, чистоћа, грађевинско земљиште) обезбеђују сразмерно корисници услуге становања.

Висину учешћа корисника у трошковима становања утврђује Центар за социјални рад на основу стварних трошкова и броја корисника.

За непопуњен капацитет трошкове обезбеђује град Вршац.

Међусобна права и обавезе корисника и Центра за социјални рад, Општине и упутног органа уређују се посебним уговором.

Ближе одредбе о становању уз подршку регулишу се Правилником, Одлуком о кућном реду корисника и другим актима.

**9. УСЛУГЕ ПЕРСОНАЛНЕ АСИСТЕНЦИЈЕ**

**Члан 30.**

Услуге персоналне асистенције доступне су пунолетним лицима са инвалидитетом са процењеним I или II степеном подршке, која остварују право на увећани додатак за туђу негу и помоћ, имају способност за самостално доношење одлука, радно су ангажована или активно укључена у рад различитих удружења грађана, спортских друштава, политичких странака и других облика друштвеног ангажмана, односно укључена су у редовни или индивидуални образовни програм.

Сврха услуге персоналне асистенције је. пружање одговарајуће индивидуалне практичне подршке која је кориснику неопходна за задовољење личних потреба и укључење у образовне радне и друштвене активности у заједници, ради успостављања што већег нивоа самосталности.

Услуге персоналне асистенције остварују се кроз активности којима се, у складу са сврхом услуге, а у зависности од идентификованих потреба корисника обезбеђује практична помоћ и подршка.

Персонални асистент ангажован је у раду са корисником , а према процењеним потребама и капацитетима корисника, о чему одлучује Центар за социјални рад за град Вршац решењем.

Посебним Правилником о раду ближе се регулишу права, обавезе и поступци о услузи персоналне асистенције.

**10. КАМП ЗА СОЦИЈАЛИЗАЦИЈУИ РЕХАБИЛИТАЦИЈУ ДЕЦЕ ИЗ**

**СОЦИЈАЛНО УГРОЖЕНИХ ПОРОДИЦА**

**Члан 31.**

Камп за социјализацију и рехабилитацију деце и социјално угрожених породица је облик социјалне заштите и социјалне рехабилитације, примарно деце из хранитељских породица и материјално угрожених породица. У кампу се превентивно врши социјална рехабилитација породица, деце укључених у камп, мултидисциплинарно се сагледавају потребе и уочавају здравствене снаге за социјалну рехабилитацију породице. Почетком сваке фискалне године планирају се средства и одређује број корисника за текућу годину који ће боравити у кампу.

**Г- УСЛУГЕ СМЕШТАЈА**

**11. ПРИХВАТНА СТАНИЦА И ПРИХВАТИЛИШТЕ**

**Члан 32.**

Право на смештај у прихватну станицу или прихватилиште имају лица са територије града Вршца која се затекну у стању социјалне потребе и то:

због насиља у породици, деца и млади у сукобу са законом, злостављана и занемарена деца породице у ризику од дезинтеграције у разводним и постразводним споровима, породице које услед елементарних непогода остану без смештаја.

Трошкове овакве врсте смештаја сносиће буџет града Вршца у целости а смештај не може бити дужи од 30 дана у прихватној станици и 90 дана у прихватилишту.

Изузетно ово право могу користити и лица која нису грађани на територији града Вршца а затекну се у стању хитне интервенције, али се ово право не може признати дуже од два дана.

**Д-** **ИНОВАТИВНE УСЛУГE**

**12. УСЛУГЕ МОБИЛНЕ ЈЕДИНИЦЕ ЗА СОЦИЈАЛНО**

**УКЉУЧИВАЊЕ РОМА И РОМКИЊА**

**Члан 33**.

Мобилни тим спроводи заједничке и координативне активности усмерене на побољшање положаја Рома у граду, и то пре свега:

1) Пружа заједничку и координирану подршку и помоћ појединцима и породицама;

2) Испитује потребе ромске заједнице у граду, посебно у областима образовања, здравствене и социјалне заштите, запошљавања, становања, као и хоризонталних питања дискриминације, родне равноправности у циљу заштите људских и мањинских права;

3) Доприноси побољшању информисаности Рома и Ромкиња о друштвеном животу локалне заједнице;

4) Промовише и помаже укључивање Рома и Ромкиња у друштвени живот локалне заједнице;

5) Предлаже активности за унапређење положаја Рома и Ромкиња надлежним органима, установама и организацијама;

6) Доприности бољој координацији између надлежних органа, установа и организација које пружају подршку Ромкињама и Ромима;

7) Промовише интеркултуралност и доприноси упознавању становништва Града Вршца са ромском заједницом.

8) Пружа подршку у спровођењу програма и пројеката инклузије Рома који спроводе друге институције, организације, међународне организације;

9) Оснажује ромску заједницу да активно учествује у планирању и спровођењу мера инклузије Рома на локалном нивоу.

**Члан 34.**

Мобилни тим образује се као посебно радно тело Скупштине града у циљу управљања стратешким мерама за социјално укључивање Рома и Ромкиња предвиђених националним и локалним стратешким документима и остваривања координираног приступа и интегрисаног пружања услуга Ромима и Ромкињама који живе и бораве на територији града Вршца.

Чланове и заменике чланова Мобилног тима решењем именује Градоначелник.

**13. УСЛУГА СЕНЗОРНЕ ИНТЕГРАЦИЈЕ**

**Члан 35.**

Услуга сензорне интеграције пружа се деци предшколског узраста и ученицима школског узраста са сметњама у развоју и оштећењем сензорне интеграције. Циљ сензорне интеграције је подршка и подстицање хармоничног развоја, сврсисходне психомоторне организованости и подстицање оптималних могућности у оквиру капацитета сваког детета/ученика. Услуга се пружа деци и ученицима на основу мишљења Интерресорне комисије за процену потреба за пружањем додатне образовне, здравствене и социјалне подршке (ИРК) у Вршцу. Услуга се реализује у складу са Правилником о додатној образовној, здравственој и социјалној подршци детету, ученику и одраслом. Услуга је бесплатна за наведене кориснике.

**14**. **УСЛУГА ПРЕВОЗА ДЕЦЕ СА ИНВАЛИДИТЕТОМ**

**Члан 36.**

Сврха ангажовања превоза деце са инвалидитетом је пружање помоћи детету ради укључивања у редовно школовање и активности у заједници, ради успостављања што већег нивоа самосталности.

О остваривању права на услугу превоза деце са инвалидитетом, решењем одлучује Центар за социјални рад за град Вршац, а на основу мишљења Комисије за процену потреба за додатном образовном, здравственом и социјалном подршком детету, ученику и одраслом (Интерресорна комисија).

За плаћање трошкова превоза деце са инвалидитетом средства се обезбеђују у буџету града Вршца за сваку текућу годину.

**Е- ОСТАЛЕ УСЛУГЕ**

**15. ТРОШКОВИ РАДА КОМИСИЈЕ ЗА ПРОЦЕНУ ПОТРЕБА ЗА ПРУЖАЊЕ ДОДАТНЕ ОБРАЗОВНЕ, ЗДРАВСТВЕНЕ ИЛИ СОЦИЈАЛНЕ ПОДРШКЕ ДЕТЕТУ ИЛИ УЧЕНИКУ**

**Члан 37.**

Трошкови комисије за процену потреба за пружање додатне образовне, здравствене или социјалне подршке детету или ученику ради по посебном Правилнику и финансира се из буџета града Вршца.

**16. УСЛУГЕ СОЦИЈАЛНОГ РАДА**

**ВЕЗАНЕ ЗА ОСТВАРИВАЊЕ ОВИХ ПРАВА И ДРУГИХ ПРАВА УТВРЂЕНИХ**

**ЗАКОНОМ И ОВОМ ОДЛУКОМ**

**Члан 38.**

Услуге социјалног рада везане за остваривање ових права утврђених овом Одлуком, пружа Центар за социјални рад за град Вршац, а одлуке се сматрају као превентивна делатност, дијагностика, третман, саветодавно терапијски рад и слично. У оквиру ове услуге признају се и трошкови утврђени законом, а то су:трошкови вештачења за лица против којих је покренут поступак ради лишења пословне способности, а корисници су Центра за социјални рад, потом одређени случајеви плаћања трошкова привременим старатељима на захтев суда као и позајмице ради плаћања одређених трошкова лица под старатељством који имају имовину а тренутно не могу да изврше одређене обавезе у смислу позајмице с тим да се обавезно ови трошкови, када се стекну услови, рефундирају из имовине штићеника.

**V ПОСТУПАК ЗА ОСТВАРИВАЊЕ ПРАВА И УСЛУГА**

**Члан 39.**

Поступак за остваривање права и услуга из ове Одлуке покреће се на захтев странке, односно њеног законског заступника или старатеља и по службеној дужности. Пружање услуга врше пружаоци услуга социјалне заштите у складу са законом.

Центар за социјални рад за град Вршац покреће поступак по службеној дужности на своју иницијативу или поводом иницијативе грађана или овлашћених органа и других правних и физичких лица када је то у интересу лица или друштвене заједнице или када постоји интерес трећих лица.

Када се као корисник права и услуга појављује породица за носиоца права одређује се један пунолетан, пословно способан члан породице.

**Члан 40.**

О захтевима за остваривање права и услуга из ове Одлуке одлучује у првом степену Центар за социјални рад за град Вршац.

Поступак за остваривање и заштиту права и услуга из ове Одлуке води се по одредбама Закона о социјалној заштити и Закона у општем управном поступку.

**Члан 41.**

О захтевима за остваривање права из ове одлуке Центар за социјални рад одлучује решењем.

У случају када странка подноси захтев за коришћење услуге, ако Центар за социјални рад процени да постоји потреба за пружањем услуге, издаје упут за коришћење услуге у складу са одредбама Закона о социјалној заштити. Уколико Центар за социјални рад процени да не постоји потреба за коришћењем услуге захтев странке одбија решењем.

**Члан 42.**

Против решења којим се одлучује о праву странке из ове Одлуке као и против решења којим се одбија захтев странке за коришћење услуге из ове Одлуке може се изјавити жалба Градском већу врада Вршца. Одлуку о жалби Градско веће града Вршца, доноси у року од 30 дана.

**Члан 43.**

Исплату новчаних износа остварених по основу права утврђених овом Одлуком врши Центар за социјални рад.

Услуге социјалне заштите ( дневни боравак за децу са сметњама у развоју, дневни центар за одрасла и стара лица, прихватилиште за жртве породичног насиља и становање уз подршку за младе који се осамостаљују ) у обиму и под условима утврђеним овом Одлуком обезбеђују се у објектима на територији града Вршца.

**Члан 44.**

Услуге предвиђене овом Одлуком, за којима постоји потреба, а не могу их обезбедити у потребном обиму установе социјалне заштите које је основао град Вршац, набављају се од пружаоца услуга социјалне заштите који је лиценциран, кроз поступак јавне набавке, у складу са Законом о социјалној заштити и Законом о јавним набавкама.

Уговор о јавној набавци из става 1. Овог члана закључује се између наручиоца услуге, односно Града Вршца и одабраног пружаоца услуге.

**Члан 45**.

Центар за социјални рад је дужан да води посебну евиденцију о признатим правима и услугама, а на захтев Градског већа града Вршца дужан је да достави извештај о признатим правима и услугама и утрошеним средствима. Одељење Градске за друштвене делатности једном годишње врши контролу донетих решења и издатих упута о остваривању права и услуга из ове Одлуке о чему сачињава извештај и доставља га Градском већу града Вршца.

**VI ОБЕЗБЕЂИВАЊЕ СРЕДСТАВА**

**Члан 46.**

Средства за остваривање права и пружање услуга из ове Одлуке обезбеђују се у буџету града Вршца, учешћем корисника и лица која су у складу са законом дужна да учествују у њиховом издржавању, од донатора и из других извора у складу са законом.

За процену потребе финансијских средстава и осталих нематеријалних ресурса, биће одговорно Одељење за друштвене делатности. Рокове за спровођење мера и начин обезбеђивања средстава припремаће на годишњем нивоу Одељење друштвених делатности.

**VII ПРАЋЕЊЕ И ПРОЦЕНА**

**Члан 47.**

За потребе праћења и процене услуга социјалне заштите биће задужен Тим за праћење реализације Стратегије развоја социјалне заштите града Вршца 2021-2025, именован од стране Градоначелнице града Вршца.

Процесно-правна и материјално-правна питања од значаја за спровођење процеса праћења и процена регулисаће се правилником који усваја Градско веће града Вршца.

**VIII ПРЕЛАЗНЕ И ЗАВРШНЕ ОДРЕДБЕ**

**Члан 48.**

Ближи услови, поступак и начин за остваривање права и пружање услуга утврђују се посебним Правилницима, које доноси Градско веће у року од 30 дана од дана ступања на снагу ове Oдлуке.

**Члан 49.**

Даном ступања на снагу ове Oдлуке престаје да важи Одлука о правима и услугама у социјалној заштити у општини Вршац објављене у „Службеном листу Општине Вршац“, број 16/2011, Одлука о измени и допунама одлуке о правима и услугама у социјалној заштити у општини Вршац објављена у „Службеном листу Општине Вршац“, бр. 11/2014, Одлука о допуни одлуке о правима и услугама у социјалној заштити у општини Вршац објављена у „Службеном листу града Вршца“, број 18/2016 и Одлука о правима и услугама у социјалној заштити у граду Вршцу објављена у „Службеном листу града Вршца“, број 7/2018.

**Члан 50.**

Ова Одлука ступа на снагу осмог дана од дана објављивања у „Службеном листу града Вршца“.

Република Србија

Аутономна Покрајина Војводина

ГРАД ВРШАЦ

СКУПШТИНА ГРАДА ВРШЦА

Број: 011-84/2021-II-01 ПРЕДСЕДНИК

Дана: 25. јун 2021. годine СКУПШТИНЕ ГРАДА

Вршац, Трг победе 1 др Предраг Мијатовић